b"\n_START_ARTICLE_\nLlegat Camb\xc3\xb3\n_START_SECTION_\nExposici\xc3\xb3 commemorativa\n_START_PARAGRAPH_\nEl 1997, amb motiu del cinquantenari de la mort del pol\xc3\xadtic i mecenes Francesc Camb\xc3\xb3 (1876-1947), el MNAC va presentar la col\xc2\xb7lecci\xc3\xb3 de pintura que el patrici va llegar al museu. Aquest fons constitueix la m\xc3\xa9s gran aportaci\xc3\xb3 d'obra del Renaixement i del barroc que mai no s'hagi fet a Catalunya. S'hi troben obres europees des del tres-cents fins al set-cents, amb noms tan significatius com Francesco del Cossa, Quinten Metsys, Lucas Cranach, Tici\xc3\xa0, Sebastiano del Piombo, Tintoretto, Rubens, Zurbar\xc3\xa1n, Tiepolo, Quentin de La Tour, Jean-Honor\xc3\xa9 Fragonard i Francisco de Goya. A banda de la catalogaci\xc3\xb3 del llegat Camb\xc3\xb3, classificada en diversos apartats (pintura italiana, pintura espanyola, pintura germ\xc3\xa0nica, pintura flamenca i holandesa i pintura francesa i anglesa). Tamb\xc3\xa9 es va publicar un llibre on s'analitzava la figura del patrici catal\xc3\xa0 a trav\xc3\xa9s d'un apunt biogr\xc3\xa0fic signat per la seva filla, i que es complet\xc3\xa0 amb una bibliografia.\n_START_SECTION_\nFons\n_START_PARAGRAPH_\nEs tracta d'un conjunt d'obres que marquen el pas del g\xc3\xb2tic al Renaixement, que parlen de la perfecci\xc3\xb3 de l'art de les diverses escoles del Quattrocento itali\xc3\xa0, de la sensualitat de la pintura dels grans mestres venecians del Cinquecento, de la s\xc3\xa0tira moralitzadora deutora de la Reforma, de l'auge econ\xc3\xb2mic dels Pa\xc3\xafsos Baixos al segle XVII i de la grandesa del Segle d'Or espanyol, i que arriben a la plenitud del rococ\xc3\xb3, tant veneci\xc3\xa0 com franc\xc3\xa8s, per cloure el discurs art\xc3\xadstic amb el geni renovador de Francisco de Goya."